Mariánsky stĺp (Spišská Nová Ves)

**Mariánsky stĺp** je kamenný morový stĺp so sochou Immaculaty z roku 1724, ktorý sa nachádza na námestí v historickom centre pred Kostolom nanebovzatia Panny Márie v Spišskej Novej Vsi. Stĺp nechali postaviť na základe donácie vtedajšieho spišského starostu Teodora Konštantína Lubomírskeho.  Spišskonovoveský mariánsky stĺp patrí k najstarším, ktoré dal Lubomirski postaviť v ďalších mestách Provincie XIII spišských miest počas tzv. poľského zálohu. Podľa zachovaných archívnych prameňov sochu Immaculaty zhotovil levočský kameňosochár Friedrich Horn.

Existuje niekoľko dohadov o príčinách výstavby mariánskych stĺpov v mestách Provincie XIII spišských miest. Jedným z nich je svadba Lubomirského s rozvedenou ženou anglického kupca Alžbetou Culler-Cumingovou, ktorá sa stala katolíčkou a dostala dišpenz od pápeža. Pravdepodobnou možnosťou je cirkevný trest, ktorý dostal Lubomirsky za výstredný život v Spišskej Novej Vsi a na Ľubovnianskom hrade. Údajne mal milenku a niekoľko nezákonných detí. Podľa iných dohadov vyberal nadmerné poplatky a dane na rôzne dary, cesty na cisársky dvor do Viedni, vydržiavanie vojakov i mestského lekára Jána Malletera či prehnané nákupy pušného prachu. Teodor pre svoje zlé vlastnosti získal prívlastok: „*knieža pekelnej temnoty*“. Cisár a uhorský kráľ Karol III. ho pre mnohé sťažnosti a vykorisťovanie pokarhal. Napriek jeho prehreškom mu poľský kráľ August II. odpustil a listom potvrdil úrad spišského starostu. Na znak svojho pokánia dal Teodor pravdepodobne vybudovať mariánske stĺpy.

Stĺp bol v priebehu času niekoľkokrát renovovaný. V roku 1897 ho obnovil kamenár talianskeho pôvodu J. Miglierini z Gánoviec. V roku 1997 bol stĺp vyhlásený za národnú kultúrnu pamiatku. Posledná obnova prebehla medzi rokmi 20092010 za výraznej finančnej podpory mesta a príspevkov občanov vyzbieraných v rámci verejnej zbierky. Celý objekt travertínového stĺpa, balustrády, schodiska a dlažby bol zrekonštruovaný pod vedením akad. sochára Štefana Kovaľa. Zároveň bola vytvorená kópia sochy Immaculaty, ktorá bola umiestnená na stĺp. Originál sochy bol zreštaurovaný a deponovaný do priestorov radnice.

Zaujímavosťou je, že počas rekonštrukčných prác hornej časti mariánskeho stĺpa bola pri opätovnom osadení v roku 2010 umiestnená časová schránka s dobovými predmetmi, ktoré dokumentujú aj priebeh rekonštrukcie.

## Galéria

Súbor:Spišská Nová Ves 16Slovakia83.JPG|Pohľad z boku na mariánsky stĺp
Súbor:Spišská Nová Ves 16Slovakia85.JPG|Kópia sochy Immaculty na vrchole stĺpu
Súbor:Spišská Nová Ves 16Slovakia88.JPG|Latinský nápis na podstavci stĺpa: PIA LIBERLITATE/ FIDELIUM IGLOVIEN=//SIUM IN HONOREM/ IMMACULATAE CON=//CEPTIONIS B.(eatae) V.(irginis) M.(ariae)/ ANNO MDCCCXCVII/ EXSTRUCTA./ AVE MARIAGRATIA/ PLENAI (Postavený v roku Pána 1897 so zbožnou štedrosťou Novoveských veriacich na počesť Nepoškvrneného počatia Panny Márie. Zdravas' Mária milosti plná.)


## Referencie

## Iné projekty

## Externé odkazy
* Mariánsky stĺp so sochou Immaculaty

Kategória:Stavby v Spišskej Novej Vsi
Kategória:Barokové stavby na Slovensku
Kategória:Morové stĺpy
Kategória:Panna Mária v umení
Kategória:Sochy na Slovensku
Kategória:Sochy svätých